text: Hjemmeværnet hjælper fra tirsdag politiet med grænsekontrollen 
  14 juni 2016 kl. 04.41
  Hjemmeværnet bliver tirsdag indsat ved kontrollen af den dansk-tyske grænse i Sønderjylland for at aflaste et hårdt presset politi.
  Fra i dag, tirsdag, assisterer hjemmeværnsfolk politiet med grænsekontrollen ved den dansk-tyske grænse i Sønderjylland. Dermed kan politiet aflastes og en stor overarbejdspukkel kan formindskes.  
  Hjemmeværnet bidrager med 125 årsværk ved grænsen. Samtidig skrues kontrollen ned med 40 årsværk, så i alt 165 betjente kan forlade grænsekontrollen.
  I praksis skal Hjemmeværnet støtte politiet med færdselsregulering samt kontrol af køretøjer og personer.
  Det er opgaver, som allerede løses af Hjemmeværnet, og hjemmeværnspersonalet har gennemført et uddannelsesprogram.
  Hjemmeværnsfolkene skal arbejde under politiets ledelse, de må ikke bære våben, og de må ikke tilbageholde folk  - og de er ubevæbnede.
  Hjemmeværnsfolkene vil fra i dag være synlige døgnet rundt ved grænseovergangene i Kruså, Padborg og Frøslev og derudover kommer hjemmeværnet også til at lave stikprøvekontroller ved de ubevogtede mindre grænseovergange.
  Først fra den 27. juni vil hjemmeværnsfolk være permanent til stede ved Rødby og Gedser.
  